***Općinska knjižnica i čitaonica Marija Bistrica***

objavljuje:

***P O Z I V***

***za sudjelovanje na Likovno – literarnom natječaju***

***Mala ilirska škola Ivan Krizmanić***

***u Mjesecu hrvatske knjige 14. listopada 2017. godine***

U povodu obilježavanja 175. godišnjice osnutka Matice hrvatske u Mariji Bistrici Općinska knjižnica i čitaonica Marija Bistrica pod pokroviteljstvom Krapinsko-zagorske županije uz potporu Ministarstva znanosti, obrazovanja i sporta objavljuje Likovno - literarni natječaj **Mala ilirska škola *Ivan* Krizmanić i ovogodišnju temu: Gajica.**

Ljudevit Gaj je središnja osoba [ilirskog pokreta](https://hr.wikipedia.org/wiki/Ilirski_pokret), književnik i vođa kulturnog, političkog i narodnog preporoda u Hrvatskoj. Kao reformator hrvatske abecede po njemu nazvane *gajica*, objavio je u Budimu 1830. na hrvatskokajkavskom i njemačkom jeziku Kratku osnovu horvatsko–slavenskoga pravopisańa. Ta se knjižica uzima kao početak hrvatskih preporodnih gibanja i premda u početku nezapažena, poslije je imala dalekosežne posljedice za stabilizaciju hrvatskoga slovopisa i za standardizaciju hrvatskoga jezika. Prije nego što je predložio svoj pravopis Gaj je morao duboko razmišljati o jeziku, osobito kada je usvojio načelo da svaki glas mora biti bilježen jednim znakom.Njemu u čast i slovnoj reformi preporodnog doba organiziramo svečano otvorenje **Male ilirske škole *Ivan Krizmanić* u Mariji Bistrici**, mjestu koje je bilo okupljalište Gajevih istomišljenika pod zaštitom bistričkog opata Ivana Krizmanića.

**Pozivaju se svi učenici osnovnih škola u Republici Hrvatskoj da se odazovu pozivu na Natječaj.**

1. **LIKOVNI NATJEČAJ**

**MOTIV POTICAJ: *Gajeva slovarica***

Slovarica olakšava učenje povezanosti između vizualnog simbola i njegovog fonološkog oblika. Povezivanje vizualnog i auditivnogoblika potiče razvijanjejezičnihvještinai znanja, kao što su razumijevanje i namjera pisma. Ilustracija u slovarici nije samo ukras, njezina uloga je puno slojevitija od tipičnih prikaza (šablona). Od prvobitnog poticaja na promišljanje o simbolici i asocijacijama u nižim razredima do istraživanja značaja i uloge slike u razvoju pismau višim razredima (od slikovnog i pojmovnog, preko slogovnog do alfabeta). Tako oblikovana slovarica postaje univerzalni priručnik za razvoj kompetencija u vizualnom i književnom jeziku.

**CILJEVI:**

* Osmisliti izgled stranice iz Gajeve slovarice za jedno odabrano slovo koja će se sastojati od dizajna slova i ilustracije
* Dizajnirajući slova istražiti nove načine oblikovanja i ukrašavanja slova uvažavajući i koristeći elemente i kaligrafske osobitosti povijesnih pisama
* Oblikovanjem ilustracije istražiti raznolike odnose crta, boja, ploha i tekstura izražene kroz kontrast i ritam kao načela komponiranja
* Komponirajući cjelinu i njezine detalje promišljati o simbolici i asocijaciji između slova i slike

**KLJUČNI POJMOVI: *grafički dizajn, znak, značenje, čitljivost vizualne poruke, vizualna komunikacija, simbolika, asocijacija***

**LIKOVNO PODRUČJE:** plošno oblikovanje – dizajn

**LIKOVNE TEHNIKE:** crtačke, slikarske, grafičke, računalna grafika, kombinirane

**OBLIK RADA:** individualni

**FORMAT:** A4, A3

**LIKOVNO UMJETNIČKA DJELA KAO POTICAJ:** *Egipatski hijeroglifi; Inicijal Q, Stranica kodeksa sv. Grgura, kraj 11.st; Minijatura iz Korala franjevačkog samostana, Zadar,14.st.; Prvi vrbnički misal, Inicijal B, 1456.; Hundertwasser, Noina arka 2000-ti si gost prirode – ponašaj se tako, 1980.; Paul Klee, Izranjajući iz sivila noći, 1918.; Gulillaume Apollinaire, Kaligram, 1918.; Ferdinand Kriwet, Okrugla ploča,1960.*

1. **LITERARNI NATJEČAJ**

**TEMA: Prestanimo svaki*na svojoj*struni brenkati, *složimo liru u jedno soglasje...***

Ljudevit Gaj *( iz Proglasa u Danici,1835. g)*

**POEZIJA –**domoljubne i ljubavne pjesme u kojima se isprepliće ljubav prema nekoj osobi s ljubavlju prema domovini, budnice i davorije po uzoru na Ljudevita Gaja,Antuna Mihanovića, Dimitrija Demetera, Petra Preradovića, Stanka Vraza...

**PJESNIČKA FORMA: akrostih**

**PROZA –**pitanje književnog jezika i uređenja pravopisa nameće se u preporodno doba svim znatnijim piscima, a oni su svoje pisanje podređivali potrebama trenutka i zahtjevima pokreta. Tada veliku ulogu ima osobno dopisivanje koje bilježi aktualna zbivanja, a ilirski pokret nezamisliv je bez pisama i *Dnevnika* Dragojle Jarnević.

**KNJIŽEVNA FORMA: *epistolarna ili dnevnička proza***

**CILJEVI:**

* Upoznati pjesnike hrvatskog narodnog preporoda i ulogu budnica u to doba
* Napisati domoljubnu ili ljubavnu pjesmu u kojoj početna slova stihova čitana odozgo prema dolje daju neku riječ. To je najčešće riječ koja označava temu pjesme, autora ili osobu kojoj je pjesma namijenjena.
* Uživiti se u lik ili povijesnu osobu preporodnog doba i napisati pismo ili nekoliko stranica dnevnika u prvoj osobi

**KLJUČNI POJMOVI:*hrvatski narodni preporod, domoljubno pjesništvo, budnice, davorije, akrostih, dnevnik, pismo, pripovjedač u prvoj osobi***

**UVJETI LITERARNOG NATJEČAJA:**

* Pored hrvatskog standardnog jezika, literarni rad može biti pisan svim hrvatskim dijalektima i izričajima
* Prozni radovi veličine do dvije kartice teksta (jedna kartica 1800 znakova)
1. **OPĆI UVIJETI NATJEČAJA:**
* U Natječaju mogu sudjelovati učenici 1. – 8. razreda osnovnih škola u Republici Hrvatskoj
* Broj radova koje škola može poslatije neograničen, pojedini autor može sudjelovati s jednim likovnim i jednim literarnim radom
* Grupni radovi se neće ocjenjivati
* Uz svaki likovni i literarni rad potrebno je navesti:
* ime i prezime učenika
* razred
* naslov rada
* ime i prezime učitelja - mentora
* naziv, adresu škole, kontakt broj i adresu elektroničke pošte škole
* Radove slati poštanskom službom na adresu

**Općinska knjižnica i čitaonica Marija Bistrica**

 **Zagrebačka bb, 49246, Marija Bistrica**

* + s naznakom **Za Likovno - literarni natječaj *Mala ilirska škola Ivan Krizmanić***
	+ te u digitalnom obliku na elektroničku adresu

 **malailirskaskola@gmail.com**

***.***

* Krajnji rok za predaju radova je **do petka, 29. rujna 2017. godine.**
* Predsjedništvo povjerenstva za izbor najuspješnijih radova čine Niko Barun (likovni), Željka Horvat Vukelja i Dubravka Težak (literarni).
* Povjerenstva za odabir likovnih i literarnih radova proglasit će **tri najuspješnija rada u dvije dobne kategorije: razredna i predmetna nastava.**
* O zaključcima Povjerenstva svi sudionici Natječaja bit će pravodobno obaviješteni elektroničkom poštom.
* **Autori najuspješnijih likovnih i literarnih radova zajedno sa svojim mentorima bit će nagrađeni edukativnim izletom *Ilirci u Hrvatskom zagorju* i javno predstavljeni na svečanom otvorenju Male ilirske škole *Ivan Krizmanić* u Mariji Bistrici, u subotu, 14. listopada 2017. godine.**
* Učenicima sudionicima i njihovim mentorima uručit će se prigodno priznanje, ***a nagrađenima*** –***medalja i Diploma Male ilirske škole Ivan Krizmanić.***